
AVIZ
asupra propunerii legislative pentru completarea art. 2 din Legea nr. 9/1998 privind acordarea de compensaţii cetăţenilor români pentru bunurile trecute în proprietatea statului bulgar, în urma aplicării Tratatului dintre România şi Bulgaria, semnat la Craiova la 7 septembrie 1940
În conformitate cu prevederile art. 95 şi 115 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere şi avizare, în procedură de urgenţă, cu propunerea legislativă pentru completarea art. 2 din Legea nr. 9/1998 privind acordarea de compensaţii cetăţenilor români pentru bunurile trecute în proprietatea statului bulgar, în urma aplicării Tratatului dintre România şi Bulgaria, semnat la Craiova la 7 septembrie 1940, trimisă cu adresa nr. Pl.X- 403 din 28 mai 2007 şi înregistrată sub nr. 31/648 din 29.05.2007.


Camera Deputaţilor este Cameră decizională, conform prevederilor art. 75 (1) din Constituţia României, republicată, şi art. 92 alin. (9) pct. 1 din Regulamentul Camerei Deputaţilor, republicat.


Senatul a respins propunerea legislativă în şedinţa din 24 mai 2007.

Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă în şedinţa din  4.06.2007.


Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Legislativ cu nr. 242/26.02.2007 precum şi Punctul de vedere al Guvernului cu nr. 710 din 23.03.2007 prin care nu susţine adoptarea iniţiativei legislative.
  

În urma dezbaterilor, membrii Comisiei, au constatat că Legea nr. 9/1998 intrând într-o fază finală de aplicare, modificarea regimului de actualizare a despăgubirilor ar crea diferenţe de tratament între cei 14800 de beneficiari care au primit despăgubirile şi beneficiarii celor circa 4000 dosare care se mai află în circuitul administrativ. De asemenea, nu este precizată sursa financiară a implicaţiilor de ordin financiar, conform art. 15 alin. (1) din Legea nr. 500/2002.
          Faţă de cele constatate, membrii Comisiei au hotărât, cu unanimitate de voturi, avizarea negativă a propunerii legislative.


În raport de obiectul şi conţinutul său, propunerea legislativă face parte din categoria legilor ordinare.
                              PREŞEDINTE,                  SECRETAR,
                             Sergiu  Andon                      George Băeşu
Consilier
Dr. George Cucu

